open-index/open-wikipedia-markdown huggingface dataset:
Ψωρίαση

Η **ψωρίαση** είναι χρόνιο, μη μεταδιδόμενο νόσημα που προκαλεί υπέρμετρο πολλαπλασιασμό των δερματικών κυττάρων στην ανώτερη στοιβάδα της επιδερμίδας και επηρεάζει το δέρμα και τις αρθρώσεις. Προκαλεί συνήθως κοκκινίλες, φολιδωτές κηλίδες που εμφανίζονται στην επιδερμίδα. Οι λεπιδώδεις αυτές κηλίδες ονομάζονται *ψωριασικές πλάκες* (περιοχές με φλεγμονή από την υπερβολική παραγωγή δέρματος). Το δέρμα συσσωρεύεται γρήγορα σε αυτά τα σημεία και παίρνει μια ασημί-λευκή απόχρωση. Συνηθέστερα εμφανίζονται στους αγκώνες και τα γόνατα, αλλά μπορεί να επηρεάσει κάθε σημείο του σώματος, συμπεριλαμβανομένου του τριχωτού της κεφαλής και των γεννητικών οργάνων. Σε αντίθεση με το έκζεμα, η ψωρίαση είναι πιο πιθανό να εμφανιστεί στην εσωτερική πλευρά των αρθρώσεων.

Η νόσος επηρεάζει την ποιότητα ζωής και την σωματική και ψυχική υγεία των ασθενών με πολλούς τρόπους. Συχνά εμφανίζεται μαζί με άλλες παθήσεις όπως φλεγμονές στους οφθαλμούς, ελκώδη κολίτιδα, ψωριασική αρθρίτιδα, παχυσαρκία αλλά και ψυχικές παθήσεις όπως κατάθλιψη κλπ. Μπορεί να οφείλεται τόσο σε γενετικούς παράγοντες όσο και σε περιβαλλοντικούς όπως στρες, φάρμακα, ναρκωτικά, κάπνισμα, τραυματισμούς κλπ. Ειδικότερα όσον αφορά την παχυσαρκία, αυτή αυξάνει τον κίνδυνο εμφάνισης ψωρίασης κατά δύο φορές. 

Μερικοί από τους μύθους που συνοδεύουν την ψωρίαση είναι ότι προκαλείται από την κακή υγιεινή, ότι η γλουτένη επιδεινώνει τα συμπτώματα της και ότι η ψωρίαση δεν είναι κληρονομική.

Δεν υπάρχει θεραπεία για τη νόσο αλλά υπάρχουν φάρμακα που ανακουφίζουν τα συμπτώματα όπως κορτικοστεροειδή και αντιφλεγμονώδη. Πολλά υποσχόμενο για την ανακούφιση των ασθενών είναι το έλαιο κανναβιδιόλης (CBD) για το οποίο όμως η έρευνα είναι σε αρχικό στάδιο και δεν χορηγείται ως φάρμακο. . Τα τελευταία χρόνια έχουν παρασκευασθεί νέα φάρμακα με βιοτεχνολογικές μεθόδους, τα οποία έχουν εξειδικευμένη δράση, δράση δηλαδή έναντι ορισμένων πρωτεϊνών που παίζουν μικρότερο ή μεγαλύτερο ρόλο στην παθογένεση της ψωρίασης. Τα φάρμακα αυτά χορηγούνται υποδόρια ή ενδοφλέβια και είναι ιδιαίτερα αποτελεσματικά και ασφαλή, όπως η ετανερσέπτη, η ινφλιξιμάμπη, η ανταλιμουμάμπη, η ουστεκινουμάμπη, η σεκουκινουμάμπη και η μπρονταλουμάμπη, καθώς επίσης και η απρεμιλάστη, η οποία χορηγείται από του στόματος. Φαίνεται ότι μπορούν να προσφέρουν σημαντική ύφεση για τη ψωρίαση για μακρότερα χρονικά διαστήματα.

Σε προχωρημένα στάδια της νόσου χορηγούνται τα βιολογικά φάρμακα που έχουν σκοπό να αντιμετωπίσουν το αίτιο της νόσου που είναι το ίδιο το ανοσοποιητικό σύστημα του ασθενούς. 

## Παραπομπές


Κατηγορία:Δερματικές ασθένειες
Δημήτρης Τηνιακός

Ο **Δημήτρης Τηνιακός** (1920 - 9 Δεκεμβρίου 1997) ήταν Έλληνας ζωγράφος και ποιητής.

## Βιογραφία
Γεννήθηκε στην Άνδρο το 1920, (κατ΄ άλλους το 1915), και ήταν μόνιμος κάτοικος Κορυδαλλού (Πειραιάς). Υπήρξε διπλωματούχος της Σχολής Καλών Τεχνών. Στο εργαστήριο του Κωνσταντίνου Παρθένη σπούδασε ζωγραφική, ενώ από τον Γιάννη Κεφαλληνό διδάχτηκε τη χαρακτική. Είχε πάρει μέρος σε πολλές ομαδικές εκθέσεις τόσο του εσωτερικού όσο και του εξωτερικού και σε όλες τις μεταπολεμικές εκθέσεις του Ζαππείου. Ο ίδιος είχε παρουσιάσει περισσότερες από 20 ατομικές εκθέσεις.

Διακρίθηκε κυρίως για την επίδοσή του στη χαρακτική και στην ακουαρέλα. Τα χαρακτηριστικά των έργων του είναι η άψογη τεχνική συνδυαζόμενη με ένα συγκρατημένο λυρικό αίσθημα. Έργα του κοσμούν σήμερα Τράπεζες, Δήμους και άλλους φορείς. Το 1989 η Εθνική Πινακοθήκη τον τίμησε με ιδιαίτερη έκθεση των έργων του.

Πέθανε στις 9 Δεκεμβρίου του 1997 από καρκίνο και κηδεύτηκε με δημοτική δαπάνη.

## Πηγές
* «Πειραϊκόν Ημερολόγιον», Αρχείο Πειραϊκών Σπουδών (1966) τομ.1ος σελ.78

Κατηγορία:Έλληνες ζωγράφοι του 20ού αιώνα
Νέα Φιλοθέη

Με το τοπωνύμιο **Νέα Φιλοθέη** μπορεί να αναφέρονται δύο περιοχές:

*Αγία Φιλοθέη Αμαρουσίου
*Νέα Φιλοθέη Αθηνών
Κλεπτομανία

Ως **κλεπτομανία** αναφέρεται μία παθολογική τάση κλοπής που εμφανίζεται σ' ένα άτομο με τη μορφή μιας ακατανίκητης ανάγκης να κλέψει ένα ορισμένο αντικείμενο. Είναι χαρακτηριστικό ότι τα αντικείμενα που κλέβει ο κλεπτομανής είναι κατά κανόνα ευτελούς αξίας (π.χ. ένα μολύβι ή έναν αναπτήρα), αρκεί να το πάρει κρυφά απ' τους άλλους καθώς προέχει η ένταση της επιθυμίας να κλέψει. 

Η κλεπτομανία εμφανίζεται σε ανθρώπους με μειωμένη ικανότητα αντίστασης σε εσωτερικές παρορμήσεις. Ο κλεπτομανής έχει τη συναίσθηση ότι η πράξη του είναι και αξιόμεμπτη αλλά και άσκοπη, ωστόσο δεν είναι σε θέση να αντισταθεί στην έντονη επιθυμία κλοπής που του έρχεται ξαφνικά. Ακόμα κι αν γίνει αντιληπτός και δεχθεί προσβολή ή εξευτελισμό για την πράξη του, αυτό δεν θα τον βοηθήσει να το αποφύγει την επόμενη φορά.

## Ερμηνείες
Το γεγονός ότι τα αντικείμενα που κλέβει ο κλεπτομανής δεν έχουν συνήθως μεγάλη αξία, οδήγησε στη θεωρία ότι έχουν για το άτομο συμβολική αξία.
* Για τους οπαδούς της Φροϋδικής κατεύθυνσης τα αντικείμενα της κλοπής έχουν κάποιο σεξουαλικό συμβολισμό και η κλοπή και κατοχή τους προσφέρει στον κλεπτομανή μια μορφή "σεξουαλικής ικανοποίησης".
* Μια άλλη ερμηνεία θέλει την κλεπτομανία ως εκδήλωση επιθετικότητας προς την κοινωνία ή την παρουσιάζει σαν μία μορφή "πρόκλησης" στις κοινωνικές επιταγές.
* Κατά μία άλλη θεώρηση, η κλεπτομανία είναι μία μορφή "εκδίκησης" που παίρνει το άτομο για υλικές ή συναισθηματικές στερήσεις που είχε στην παιδική του ηλικία.
## Εξωτερικοί σύνδεσμοι

Κατηγορία:Διαταραχές συνήθειας και παρόρμησης
Κλειστοφοβία

Η **κλειστοφοβία** είναι ο φόβος των κλειστών χώρων. Το άτομο με κλειστοφοβία αισθάνεται έντονο, συνήθως αδικαιολόγητο, φόβο όταν βρίσκεται σε κλειστό χώρο, όπως ασανσέρ, υποβρύχιο, καμπίνα, λεωφορείο ή ακόμη και αίθουσα, και ειδικότερα όταν είναι μόνο του.

Ο φόβος αυτός ως συναίσθημα εκδηλώνεται κυρίως με συμπτώματα άγχους και πνιγμονής. Ο κλειστοφοβικός άνθρωπος έχει την ψευδαίσθηση ότι τα τοιχώματα του χώρου όπου βρίσκεται στενεύουν όλο και περισσότερο και θα τον συνθλίψουν. Η παρουσία και άλλων ατόμων στο χώρο μειώνει συνήθως την ένταση των συμπτωμάτων, χωρίς όμως να καταφέρνει να απαλλάξει το άτομο εντελώς από τους φόβους του. 

Η πιο διαδεδομένη και γενικότερα παραδεκτή ερμηνεία της φοβίας αυτής, στηρίζεται στην άποψη πως ο φόβος του θανάτου που διακατέχει το άτομο παίρνει την έκφραση του νευρωτικού φόβου σε κλειστούς και στενούς χώρους που συμβολικά παίρνουν την έννοια του φέρετρου ή του τάφου. 
Η κλειστοφοβία συνηθέστερα εκδηλώνεται ως νεύρωση ή υστερία.

Για τη θεραπεία της κλειστοφοβίας δεν φαίνεται να αποδίδει άλλη μέθοδος παρά η ψυχοθεραπεία, συνήθως συνδυαζόμενη και με κάποια υποστηρικτική θεραπεία με φάρμακα. Μια από τις διαδεδομένες μεθόδους για την αντιμετώπιση και αυτής αλλά και πολλών άλλων φοβιών είναι αυτή της έκθεσης, όπου το άτομο μαθαίνει σταδιακά να εκτίθεται στην κατάσταση που του προκαλεί το φόβο (εδώ τον κλειστό χώρο), χωρίς όμως εγγυημένο αποτέλεσμα.

## Δείτε επίσης
* Αγοραφοβία, η φοβία για τους ανοικτούς χώρους και το πλήθος.
* Φοβία

Κλειστοφοβια
Λουγκάνο

Το **Λουγκάνο** (, ) είναι η μεγαλύτερη ιταλόφωνη πόλη στο καντόνι Τιτσίνο στην νότια Ελβετία. Ο πληθυσμός του είναι 52.000 κάτοικοι, ενώ η ευρύτερη περιφέρεια έχει περίπου 140.000 κατοίκους. Το Λουγκάνο διαθέτει το δικό του αεροδρόμιο, το *Lugano Airport*.

Το όνομα της πόλης προέρχεται, πιθανόν, από τη λατινική λέξη *Lucus*, που σημαίνει δάσος ή ιερό δάσος, ή από τη γαλατική *locovanno* "κάτοικος λίμνης".

## Ιστορία

Οι ρίζες της ιστορίας του Λουγκάνο βρίσκονται στην εποχή των Ετρούσκων, Γαλατών και των Ρωμαίων. Κατά τον Μεσαίωνα η περιοχή έγινε σημείο διεκδίκησης μεταξύ των επισκοπών του Κόμο και του Μιλάνου. Στα 1798, υπήρξε η πρωτεύουσα διοικητικής ενότητας της Ελβετικής Δημοκρατίας στην οποία είχαν ενωθεί οι περιφέρειες του Λοκάρνο (Locarno), Mendrisio και Vallemaggia. Το καντόνι είχε περιορισμένη αυτονομία. Διοικητής είχε ορισθεί ο Giacomo Buonvicini. Στα 1799 αντικαταστάθηκε από τον Francesco Capra και στα 1800 ανέλαβε ο Giuseppe Giovanni Battista Franzoni. Η διάρκεια ζωής της συγκεκριμένης διοικητικής μονάδας ήταν περιορισμένη (14.4.1798-19.2.1803). Με την Πράξη της Μεσολάβησης, ο Ναπολέων Α΄ Βοναπάρτης επικύρωσε την κατάργηση του καντονιού του Λουγκάνο (1803). Ενωμένο πια με το καντόνι της Bellinzona, σχημάτισε το καντόνι του Τιτσίνο (Ticino).

## Δημογραφία

Το Λουγκάνο είναι η μεγαλύτερη πόλη του καντονιού Τιτσίνο, αλλά όχι η πρωτεύουσά του. Μετά την ένωση της πόλης με περιβάλλοντες δήμους (Breganzona, Cureggia, Davesco-Soragno, Gandria, Pambio-Noranco, Pazzallo, Pregassona, και Viganello) το 2004, το Λουγκάνο έχει πληθυσμό που ξεπερνά τις 52.000 κατοίκους. Πρόκειται για τη δεύτερη μεγάλη επέκταση μετά την ένωση του 1972 με τους δήμους Brè-Aldesago και Castagnola. Η ακμάζουσα οικονομία της πόλης προσφέρει περίπου 50.000 θέσεις εργασίας, πολλές από τις οποίες καλύπτονται από εργατικά χέρια που ταξιδεύουν στην πόλη καθημερινά από τη γειτονική Ιταλία. Μεγάλος αριθμός των θέσεων εργασίας αφορούν στον τουριστικό τομέα, ενώ η πόλη είναι το τρίτο μεγαλύτερο τραπεζικό κέντρο της Ελβετίας (με κυρίως ιταλόφωνους πελάτες), μετά τη Ζυρίχη και τη Γενεύη. Ο πληθυσμός είναι ιταλόφωνος και κυρίως Ρωμαιοκαθολικού θρησκεύματος.

## Αξιοθέατα
* Λίμνη Λουγκάνο
* Καθεδρικός του Σαν Λορέντσο  (9ος και 15ος αιώνας)
* Εκκλησία Παναγίας των Αγγέλων (16ος αιώνας) με την τοιχογραφία *τα Πάθη του Χριστού* από τον Μπερναρντίνο Λουίνι (Bernardino Luini)
* Δημοτικό πάρκο - Villa Ciani
* Monte San Salvatore
* Monte Brè
* Monte Generoso
* Piazza della Riforma
* Villa Favorita
* Γειτονικές πόλεις: Μπελιντσόνα, Λοκάρνο, Βαρέζε, Κόμο και Μιλάνο



Αρχείο:Monte_Bre_Monte_Boglia.jpg |
Αρχείο:Lugano - Piazza della Riforma.jpg |
Αρχείο:Lugano prokudin.jpg |



## Παραπομπές


## Εξωτερικοί σύνδεσμοι

* Dizionario storico della Svizzera
* Επίσημο site
* Τουρισμός στο Λουγκάνο
* Site Lugano Monte Brè
* Dizionario storico della Svizzera
* Πυροσβεστική του Λουγκάνο (στα ιταλικά)

Κατηγορία:Πόλεις της Ελβετίας
Ελένη Ράντου

Η **Ελένη Ράντου** (Αιγάλεω, 12 Νοεμβρίου 1963) είναι Ελληνίδα κωμική ηθοποιός του θεάτρου, της τηλεόρασης και του κινηματογράφου.

## Βιογραφία
Γεννήθηκε στις 12 Νοεμβρίου 1963 στο Αιγάλεω Αττικής όπου και μεγάλωσε. Κατάγεται από τα Χανιά. Μετά το σχολείο, φοίτησε στο Τμήμα Γαλλικής Γλώσσας και Φιλολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών και στη Δραματική Σχολή του Εθνικού Θεάτρου από όπου και αποφοίτησε ως αριστούχος.

Το τηλεοπτικό της ντεμπούτο έγινε το 1983, σε ηλικία 20 ετών, στη σειρά της ΕΡΤ «Ουράνιο Τόξο», όπου είχε έναν από τους πρωταγωνιστικούς ρόλους. Την ίδια χρονιά εμφανίστηκε στη σειρά «Η Κυρία Ντορεμί», στο ρόλο της Ελευθερίας. 

Το 1984 συμμετείχε στην σειρά «Παραμύθια πίσω από τα κάγκελα» και το 1985 στη σειρά «Χαίρε Τάσο Καρατάσο». Το 1987, εμφανίστηκε στην «Απόδραση» και την επόμενη χρονιά, στη σειρά «Σταύρωση Χωρίς Ανάσταση». Τελευταίες της δουλειές για την ΕΡΤ, ήταν οι σειρές «Οδός Ανθέων», «Ποιος ήρθε στο σπίτι μας απόψε;» και «Το συνεργείο» το 1989.

Το 1991, με την ίδρυση των ιδιωτικών καναλιών, παρουσίασε την εκπομπή «Όχι τα νέα του ΑΝΤ1» στο ομώνυμο κανάλι, πρωταγωνίστησε στην σειρά «Το Παιχνίδι του Γάτου». Το 1992 πρωταγωνίστησε στη σειρά «Αχ! Ελένη» στο MEGA. Το 1993 είχε guest συμμετοχή στη σειρά «Εσύ αποφασίζεις», και έπαιξε σε δύο επεισόδια της αστυνομικής σειράς «Τμήμα Ηθών». Το 1995 πρωταγωνίστησε στη σειρά «Σαμπουάν» του ΑΝΤ1. Το 1998, έρχεται ο ρόλος που την έκανε ευρύτερα γνωστή και αγαπητή: ο ρόλος της Ελένης Βλαχάκη στην τηλεοπτική σειρά «Κωνσταντίνου και Ελένης» του ΑΝΤ1, όπου πρωταγωνίστησε στο πλευρό του Χάρη Ρώμα. Ακολούθησε ο ρόλος στην σειρά «Τι ψυχή θα παραδώσεις μωρή», η οποία διακόπηκε στα 6 επεισόδια, καθώς και guests στην αστυνομική σειρά «Κόκκινος Κύκλος». Την σεζόν 2003-2004 συνεργάστηκε με τον Γιώργο Καπουτζίδη για την σειρά «Σαββατογεννημένες», στην οποία πρωταγωνιστούσαν οι Κατιάνα Μπαλανίκα, Ράνια Σχίζα και Σάκης Μπουλάς. Την περίοδο 2009-2010 πρωταγωνίστησε στη σειρά «Εργαζόμενη Γυναίκα», που προβλήθηκε στον ΑΝΤ1 και διήρκεσε 20 επεισόδια. Το 2021 πρωταγωνίστησε στη σειρά της ΕΡΤ1 «Ζακέτα να πάρεις», με συμπρωταγωνίστριες τις Δάφνη Λαμπρόγιαννη και Φωτεινή Μπαξεβάνη. Το 2024 πρωταγωνίστησε στη σειρά 10 επεισοδίων της ΕΡΤ1 «Η Μαρία που έγινε Κάλλας», ενσαρκώνοντας τη Λίτσα Καλογεροπούλου, μητέρα της Μαρίας Κάλλας.

Το 1995 ξεκίνησε την καριέρα της ως θεατρική παραγωγός και θιασάρχης, ανεβάζοντας παραστάσεις στα θέατρα «Ιλίσια» και «Διονύσια». Από το 2000 στεγάζεται θεατρικά στο θέατρο «Διάνα».

## Προσωπική ζωή
Από το 1994 είναι παντρεμένη με τον τραγουδιστή της ροκ και έντεχνης μουσικής Βασίλη Παπακωνσταντίνου και έχουν αποκτήσει μια κόρη, τη Νικολέτα, που γεννήθηκε το 1996. 

## Πηγές
*"Τέχνης έργα και πρόσωπα του Αιγάλεω" (Έκδοση Δήμου Αιγάλεω, 2006)
*BBC - Ελένη Ράντου, Born 12 Νοεμβρίου 1965 

## Παραπομπές


## Εξωτερικοί σύνδεσμοι
*Ελένη Ράντου, βιογραφικό και προσωπικές αρθρογραφίες της ηθοποιού στον ιστότοπο Aixmi.gr

Κατηγορία:Έλληνες κωμικοί
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Αλέξανδρος Αντωνόπουλος

Ο **Αλέξανδρος Αντωνόπουλος** (Λος Άντζελες, 10 Αυγούστου 1947) είναι Έλληνας ηθοποιός με σημαντική καριέρα στο θέατρο, τον κινηματογράφο και την τηλεόραση. 

Είναι περισσότερο γνωστός για τους ρόλους του στις ταινίες *[[Safe Sex]]* και *[[Το κλάμα βγήκε απ' τον παράδεισο]]*, ενώ στο θέατρο έχει παίξει σε έργα των Ευριπίδη, Αριστοφάνη, Ουίλλιαμ Σαίξπηρ, Χένρικ Ίψεν, Λουίτζι Πιραντέλο, Νότη Περγιάλη και πολλών άλλων.

## Βιογραφία
Γεννήθηκε στο Λος Άντζελες, όπου και έζησε τα πρώτα χρόνια της ζωής του, γιος της Ιλεάνας Παξινού και του Λαλάκη Αντωνόπουλου. Ο παππούς του Βλάσης ήταν ιδιοκτήτης της οινοποιίας Αχαΐα Κλάους ενώ ο πατέρας του Λαλάκης είχε δική του οινοποιία*.* Είναι εγγονός της Κατίνας Παξινού και του Αλέξη Μινωτή. Διετέλεσε για 17 χρόνια εκφωνητής του δελτίου ειδήσεων στην ΕΡΤ, μη όντας δημοσιογράφος, όταν ο τότε Γενικός Διευθυντής της ΕΡΤ (1974-1975) Δημήτρης Χορν προώθησε για τη θέση αυτή ηθοποιούς αντί δημοσιογράφων.

Συμμετείχε σε 4 επεισόδια της σειράς «Οι Τρεις Χάριτες» και πρωταγωνίστησε στη σειρά «Το δις εξαμαρτείν». Τη σεζόν 2021-2022 συμμετείχε στην κωμική σειρά Συμπέθεροι από τα Τίρανα.

## Φιλμογραφία

### Κινηματογράφος

## Παραπομπές


## Εξωτερικοί σύνδεσμοι

*

Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί κινηματογράφου
Κατηγορία:Οικογένεια Μαλανδρίνου
Ραμ Μπαράν Γιαντάβ

Ο **Ραμ Μπαράν Γιαντάβ** (*रामवरण यादव*, 4 Φεβρουαρίου 1948 - ...) είναι πολιτικός του Νεπάλ. Γενικός Γραμματέας του κόμματος του Κογκρέσου του Νεπάλ. Εξελέγη πρώτος πρόεδρος της χώρας, τον Ιούλιο του 2008 από τη Συντακτική Συνέλευση.

## Βιογραφία
Γεννήθηκε στο Σαφάχι της επαρχίας Ντανούσα, στις 4 Φεβρουαρίου του 1948. Γιος του Τάνι και της Ραμράτι Γιαντάβ, σπούδασε Ιατρική στην Καλκούτα της Ινδίας. Χρημάτισε Υπουργός Υγείας το 1991. Παντρεύτηκε και απέκτησε τρία παιδιά συνολικά. Η σύζυγός του απεβίωσε το 1983.

## Πολιτική καριέρα
### Βουλευτής και υπουργός
Εξελέγη βουλευτής στην Pratinidhi Sabha στις βουλευτικές εκλογές του 1999 με το κόμμα του Κογκρέσου του Νεπάλ. Έπειτα από την εκλογή, ανέλαβε Υπουργός Υγείας. Στις εκλογές του 2008 κατήλθε υποψήφιος στην εκλογική περιφέρεια της γενέτειράς του και κέρδισε μία έδρα στη Συντακτική Συνέλευση, με 10.392 ψήφους. Το Μάιο του 2007, έγινε επίθεση από εξτρεμιστές στην οικία του στο Τζανακπούρ. Οι δράστες ανήκαν στην οργάνωση *Janatantrik Terai Mukti Morcha* (JTMM), οι οποίοι άφησαν σημείωμα στο σπίτι, ύψωσαν τις σημαίες τους και πυροδότησαν μια βόμβα.

### Εκλογή στην προεδρία
Ο Γιαντάβ εξελέγη ο πρώτος Πρόεδρος της ασιατικής χώρας στις 21 Ιουλίου του 2008, καθώς εξασφάλισε 308 επί συνόλου 590 ψήφων στη Συντακτική Συνέλευση κερδίζοντας τον υποψήφιο του Κομμουνιστικού Κόμματος (Μαοϊστών), Ραμ Ραγιά Πρασάντ Σινγκ.

Η ορκωμοσία του έγινε στο Κατμαντού στις 23 Ιουλίου του 2008. Παρέμεινε στην προεδρία της χώρας μέχρι τις 29 Οκτωβρίου 2015, οπότε και τον διαδέχτηκε η Μπίντια Ντεβί Μπαντάρι.

## Παραπομπές


Κατηγορία:Πρόεδροι του Νεπάλ
Επανάσταση

[right|250px|thumb|Η κατάληψη της [Βαστίλη|Βαστίληςστις 14 Ιουλίου 1789 κατά τη Γαλλική Επανάσταση.]]
Mια **επανάσταση** είναι μια θεμελιώδης και σχετικά ξαφνική αλλαγή στην πολιτική εξουσία και την πολιτική οργάνωση που συμβαίνει όταν ο πληθυσμός επαναστατεί ενάντια στην κυβέρνηση, συνήθως λόγω της αντιληπτής καταπίεσης (πολιτική, κοινωνική, οικονομική) ή λόγω πολιτικής ανικανότητας. 

## Ορισμοί
Σύμφωνα με τον Τζεφ Γκούντγουιν "οι επαναστάσεις συνεπάγονται όχι μόνο μια μαζική κινητοποίηση και αλλαγή καθεστώτος, αλλά και περισσότερο ή λιγότερο ραγδαία και θεμελιώδη κοινωνική, οικονομική ή/και πολιτιστική αλλαγή, κατά τη διάρκεια ή αμέσως μετά τον αγώνα για την κρατική εξουσία". Ο Τζακ Γκόλντστοουν όρίζει την επανάσταση ως "μια προσπάθεια μετασχηματισμού των πολιτικών θεσμών και των αιτιολογιών για την πολιτική εξουσία στην κοινωνία, συνοδευόμενη από επίσημες ή άτυπες μαζικές κινητοποιήσεις και μη θεσμοθετημένες ενέργειες που υπονομεύουν τις αρχές."  Γενικά, η επανάσταση κρίνεται ως κοινωνικό φαινόμενο τόσο κατά τα αίτια όσο και για τους σκοπούς που πραγματοποιείται.

## Ιστορία
Επαναστάσεις έχουν συμβεί σε όλη την ανθρώπινη ιστορία και ποικίλλουν ευρέως ως προς τις μεθόδους, τη διάρκεια και την ιδεολογία των κινήτρων. Τα αποτελέσματά τους περιλαμβάνουν σημαντικές αλλαγές στην κουλτούρα, την οικονομία και τους κοινωνικοπολιτικούς θεσμούς, συνήθως ως απάντηση στην απολυταρχία ή την πλουτοκρατία. 

Μερικές αξιοσημείωτες επαναστάσεις των τελευταίων αιώνων είναι η Γαλλική Επανάσταση (1789–1799), η Ρωσική Επανάσταση το 1917 και η Κουβανική Επανάσταση το 1959.

## Διεθνείς επαναστάσεις
* Γαλλική Επανάσταση 
* Αμερικανική Επανάσταση
* Ιρανική Επανάσταση
* Μεξικανική Επανάσταση
* Βελγική Επανάσταση
* Ρωσική Επανάσταση

## Ελληνικές επαναστάσεις
* Ιωνική Επανάσταση
* Ελληνική Επανάσταση του 1821
* Επανάσταση της 3ης Σεπτεμβρίου
* Μακεδονική επανάσταση του 1878
* Επανάσταση του Λιτοχώρου
* Μακεδονική Επανάσταση του 1896
* Κρητική Επανάσταση

## Άλλες επαναστάσεις
* Αστική επανάσταση (αρχαιολογία)
* Βιομηχανική επανάσταση
* Εμπορική Επανάσταση
* Πράσινη επανάσταση
* Νεολιθική επανάσταση

## Παραπομπές



Κατηγορία:Πολιτική
Κατηγορία:Κοινωνικές αντιλήψεις
Πίννα

Η **πίννα** (Pinna), είναι γένος δίθυρων μαλακίων της οικογένειας των *Πιννιδών* και της τάξης των *Ανισομυαρίων*. Ζει στις εύκρατες και στις θερμές θάλασσες. Μοιάζει με τεράστιο μύδι. Το όστρακό της αποτελείται από λεπτά και πλατιά ελάσματα, τα οποία είναι ενωμένα στην κορυφή τους, ώστε να ανοίγουν και να κλείνουν. Το όνομά της προέρχεται από το λατινικό pinna που σημαίνει φτερούγα από το σχήμα που έχουν τα όστρακά τους.  Το ζώο, το οποίο τρώγεται χωρίς να είναι ιδιαίτερα εύγευστο, χρησιμοποιείται κυρίως ως δόλωμα στο ψάρεμα. Στο όστρακο της πίννας σπάνια σχηματίζονται μαργαριτάρια, τα οποία όμως δεν έχουν ιδιαίτερη οικονομική αξία. 

## Περιγραφή
Το μήκος του ζώου φτάνει τα 80  εκατοστά.(σε μία περίπτωση, στον Σκαραμαγκά Αττικής, ανασύρθηκε το 1961 πίννα με μήκος 103 εκ.) Τα όστρακα της πίννας είναι λεπτά στο πλατύ μέρος τους, σε σχήμα τριγώνου και μυτερά στο ένα άκρο, ενώ από το άλλο είναι στρογγυλεμένα. Στο εξωτερικό μέρος έχουν χρώμα κίτρινο και από μέσα παρουσιάζουν ελαφρύ ιριδισμό.  

## Είδη
Στον ελληνικό χώρο και ιδίως στη Χαλκιδική (στις Νέες Φώκιες)  απαντάται η *πίννα η ευγενής* (*Pinna nobilis*).  Επίσης στη Μεσόγειο ζει και η *πίννα η κτενοειδής* (*pinna pectinata*), εδώδιμη. Το μήκος της είναι περίπου 20 εκατοστά. Αρκετά είδη συμβιώνουν με καβούρια (πιννοθήρες, γνωστά και ως πιννοκαβούρια), τα οποία βρίσκουν προστασία στην κοιλότητά της. Σε αντάλλαγμα, την προειδοποιούν να κλείσει τα ελάσματά της όταν υπάρχει κίνδυνος.

## Χρησιμότητα
Εκτός από την αλιεία, όπου χρησίμευε ως δόλωμα, η πίννα χρησιμοποιούταν και για την κατασκευή μεταξένιων υφασμάτων. Συγκεκριμένα, η βύσσος της πίννας χρησιμοποιούνταν για κατασκευή τέτοιων υφαντών στην νότια Ιταλία και στη Σικελία. Επίσης, από τη βύσσο κατασκευάζονταν κάλτσες και γάντια.

## Απειλές
Η πίννα αποτελεί απειλούμενο είδος καθώς κινδυνεύει άμεσα με εξαφάνιση και απαιτείται η λήψη μέτρων για τη προστασία του πληθυσμού της στη Μεσόγειο Θάλασσα. Η ύπαρξή της κινδυνεύει τόσο από τη θαλάσσια ρύπανση και την παράνομη αλίευση όσο και από την εμφάνιση του παρασίτου *[[Haplosporidum pinnae]],* το οποίο πρωτοεμφανίστηκε το 2016 στις ακτές της Ισπανίας και θανατώνει μαζικά τους πληθυσμούς πίννας. Το παράσιτο αυτό ευθύνεται πιθανότατα και για τους μαζικούς θανάτους του είδους στην Ελλάδα, καθώς η ύπαρξή του ανιχνεύθηκε σε νεκρές πίννες μετά από έρευνες του Τμήματος Ωκεανογραφίας και Θαλασσίων Βιοεπιστημών της Σχολής Περιβάλλοντος του Πανεπιστημίου Αιγαίου.

## Βιβλιογραφία
*Συλλογικό έργο, *Νέα Εγκυκλοπαιδεία*, εκδ. Μαλλιάρης-Παιδεία, 2006, τ. 21, σελ. 15.
**Εγκυκλοπαίδεια 2002*, εκδ. 1983, τ. 16, σελ. 76.

## Παραπομπές

Κατηγορία:Πιννίδες
Πιννα
3rei Sud Est

Οι **3rei Sud Est** (γράφονται επίσης **3 Sud Est** ή **3SE**) είναι ρουμανικό μουσικό συγκρότημα της χορευτικής μουσικής. Δημιουργήθηκαν το 1997. Κυκλοφόρησαν περίπου 10 δισκογραφικές δουλειές και μάξι σινγκλ, σε ρουμανικά και σε αγγλικά. Στα πρώτα χρόνια της καριέρας τους απόλαυσαν γρήγορη επιτυχία. Τραγούδια τους που έγιναν γνωστά είναι τα αγγλόφωνα «Don’t say I love You» και «Miracle».

## Προφίλ
Το συγκρότημα συναποτελούν τρεις Ρουμάνοι τραγουδιστές : ο Βιορέλ Σίπος (Viorel Sipos), ο Λαουρέντσιου Ντούτσα (Laurenţiu Duţă) και ο Μιχάι Μπουντεάνου (Mihai Budeanu) σόλο τραγουδιστής και οι άλλοι δύο χόρευαν και έκαναν χορογραφία.

Το πρώτο τους άλμπουμ , με τίτλο *Ai plecat* κυκλοφόρησε το 1997 και σηματοδότησε τον ήχο τους, ο οποίος είναι χαρακτηριστικός. Το άλμπουμ αυτό σημείωσε αμέσως επιτυχία. Το είδος αυτό ηλεκτρονικής μουσικής επηρέασε και άλλους Ρουμάνους καλλιτέχνες, όπως το συγκρότημα Andre, τους Animal X και την Κριστιάνα Ραντούτα. Ο Μπουντεάνου έχει κυκλοφορήσει επίσης ένα δικό του άλμπουμ εκτός του συγκροτήματος.

## Δισκογραφία
### Singles
* Vorbe care dor (2008)
* Don't Say I Love You (2007)
* N-ai crezut in mine (2007)
* Iubire (2006)
* Alaturi de ingeri (2004)

### Albums
* Iubire (2007) 
* Cu capu-n nori (2004) 
* Symbol (2003) 
* Top (2002) (EP)
* Sentimental (2001) 
* Te Voi Pierde (2001) - Maxi single
* Discul 3rei Sud Est (2000) - EP
* Îmi Plac Ochii Tăi (2000) – EP
* Mileniul III (1999) - EP
* Visul Meu (1999) - deluxe edition
* Visul Meu (1999) 
* 3rei Sud Est Mix (1998) - Maxi single
* 3rei Sud Est (1998) 

## Εξωτερικοί σύνδεσμοι
* Επίσημος ιστότοπος των ν3rei Sud Est (στα ρουμανικά)

Κατηγορία:Ρουμανικά μουσικά συγκροτήματα
Κατηγορία:Μουσικά τρίο
Βριληττός

Το όνομα **Βριληττός** μπορεί να αναφέρεται στο:

*Βριληττός: Αρχαία ονομασία του Πεντελικού Όρους λόγω των ισχυρών λευκών πετρωμάτων που εξορύσσονταν από αυτό. Στο βουνό στήθηκε ο αρχαίος Δήμος της Πεντέλης και κληροδότησε το όνομά του στο βουνό ("Πεντελικό Όρος: Το Όρος του Δήμου της Πεντέλης"). Ο όρος "Βριληττός" αναφέρεται σε αρχαία κείμενα και πολλές φορές κατ' αντιστοιχίαν με το "Υμηττός". Έδωσε το όνομά του στον παρακάτω χείμαρο.
*Ρέμα Πολυδρόσου: Οι Χαλανδραίοι το αποκαλούσαν  "Βριλησσό Ποταμό", (κατ' αντιστοιχίαν με τον "Κηφισό Ποταμό" κοντά στην πόλη της Κηφισιάς.) Έδωσε το όνομά του στην πόλη των Βριλησσίων την οποία διατρέχει. Σήμερα αποκαλείται "Ρέμα Πολυδρόσου" (καθώς χύνεται στην όμορφη συνοικία του Πολυδρόσου) για να διαχωρίζεται από τα λοιπά ρέματα του Χαλανδρίου ή και "Ρέμα Πεντελης-Χαλανδρίου" (ευρέως γνωστό ως "Ρέμα Χαλανδρίου").
*Ρέμα Βριλησσού: Μικρό ρέμα ανατολικά του προηγουμένου που μπαζώνεται στο Πάτημα και διασταυρώνεται υπογείως με το Ρέμα Ποδονίφτη στο Χαλάνδρι. Οφείλει το όνομά του στο γεγονός ότι πηγάζει από τον Βριληττό και χύνεται στα Βριλήσσια.
*Φυσιολατρικός Σύλλογος Βριλησσός: Σωματείο που εδρεύει στο Πάρκο Αντώνη Τρίτση στα Βριλήσσια.
Πατριάρχης Φραβίτας

Ο **Φραβίτας** (... - 490) διετέλεσε Πατριάρχης Κωνσταντινουπόλεως για τρεις μήνες, από τα τέλη του 489 ως τον Ιανουάριο του 490.

Πριν την εκλογή του, ήταν ιερέας του ναού της αγίας Θέκλας στον Γαλατά. Όταν πέθανε ο προκάτοχός του, Πατριάρχης Ακάκιος, ο Αυτοκράτορας Ζήνων διέταξε να μην εκλεγεί άμεσα διάδοχος, αλλά να τηρηθεί σαρανταήμερη νηστεία και να γίνουν δεήσεις στις εκκλησίες, ώστε να εκλεγεί ο καλύτερος. Άφησε μάλιστα στην ιερά τράπεζα κάποιου ναού λευκό χαρτί με τη σφραγίδα του και σφράγισε την εκκλησία, ζητώντας από τον Θεό να γραφεί εκεί το όνομα αυτού που πρέπει να εκλεγεί.

Ο Φραβίτας πλήρωσε τους φύλακες του ναού και έγραψε εκεί το όνομά του. Έτσι, όταν μετά τις σαράντα μέρες αποσφραγίστηκε ο ναός, ο Φραβίτας θεωρήθηκε θεοπρόβλητος Πατριάρχης και ανακηρύχθηκε πανηγυρικά. Κατά τη σύντομη Πατριαρχία του, έστειλε επιστολή στον Πατριάρχη Αλεξανδρείας Πέτρο Μογγό, στην οποία έλεγε ότι διακόπτει την κοινωνία με τον Πάπα Φήλικα Γ΄, και ίδια προς τον Πάπα, ότι αποκηρύσσει τον Πέτρο Μογγό.

Πέθανε στις αρχές του 490, πιθανότατα τον Ιανουάριο. Η απάτη περί την εκλογή του αποκαλύφθηκε μετά τον θάνατό του από τους φύλακες, τους οποίους εξαγόρασε. Κατόπιν αυτού, ο Αυτοκράτορας δεν αναμείχθηκε στην εκλογή του διαδόχου του.

## Πηγές
*Οικουμενικό Πατριαρχείο

Φραβίτας
Κατηγορία:Βυζαντινοί του 5ου αιώνα
Κατηγορία:Επίσκοποι του 5ου αιώνα
Κιούσου

right|thumb|300px|Η νήσος Κιούσου.
Η νήσος **Κιούσου** (, προφορά: **Κιούουσ'ουου,** κυριολ. *Εννέα Επαρχίες*), με έκταση 36.783 τ.χλμ. και 13.231.995 κατοίκους (2006), είναι το τρίτο μεγαλύτερο νησί της Ιαπωνίας και το δεύτερο σε πληθυσμό. Η θέση της στα ΝΔ του Χονσού και του Σικόκου την κάνει επίσης το νοτιότερο από τα κύρια νησιά της Ιαπωνίας. Πριν το 1914, η έκταση του νησιού ήταν 36.706 τ.χλμ, λόγω της έκρηξης του ηφαίστειου Σακουρατζίμα. Η έκρηξη ήταν τόσο δυνατή, που ένωσε το νησί Σακουρατζίμα με το Κιούσου. 

Η Κιούσου είναι νησί ορεινό και περιλαμβάνει το ηφαίστειο Άσο (1.591 μ.)- το ενεργότερο της Ιαπωνίας.

Από διοικητικής πλευράς χωρίζεται πλέον σε 7 νομούς (県, *κεν*):
* Φουκούοκα
* Καγκόσιμα
* Κουμάμοτο
* Μιγιάζακι
* Ναγκασάκι
* Οόιτα
* Σάγκα

Μεγαλύτερη πόλη είναι η Φουκουόκα, με πληθυσμό 1,4 εκατομμύρια κατοίκων. Ακολουθούν η Κιτακιούσου, Κουμαμότο, Καγκοσίμα και η ιστορική πόλη του Ναγκασάκι.

## Πολιτισμός
Ο πολιτισμός της Κιουσού έχει δεχθεί έντονες επιρροές από τις νότιες κουλτούρες, όπως εκείνη των Ριουκίου (Οκινάουα).Αποτελεί μία από τις περιοχές της Ιαπωνίας όπου διατηρούνται σε μεγάλο βαθμό αρχαίες και ιδιαίτερες πολιτιστικές παραδόσεις.

**Άνθρωποι**

Οι κάτοικοι της Κιουσού είναι γνωστοί για τον σχετικά συντηρητικό τους χαρακτήρα, σε σύγκριση με άλλες περιοχές της Ιαπωνίας.

Ιδιαίτερα οι άνδρες της Κιουσού αποκαλούνται συχνά «άνδρες της Κιουσού» (*[[Kyūshū danji]]*) και χαρακτηρίζονται από μια άγρια και δυναμική εικόνα.

Χάρη σε αυτές τις πολιτιστικές ιδιαιτερότητες, η περιοχή συνεχίζει να διατηρεί έντονα τα παραδοσιακά της στοιχεία.

**Μουσικά όργανα**

Στην Κιουσού υπάρχει ένα παραδοσιακό μουσικό όργανο που ονομάζεται **[[γκοττάν]] (gottan/ゴッタン)**.

Το όργανο αυτό μοιάζει με το *[[sanshin]](三線)* της Οκινάουα και το *[[shamisen]](三味線)* της ηπειρωτικής Ιαπωνίας, και μπορεί να θεωρηθεί ως κάτι ενδιάμεσο.

Το γκοττάν θεωρείται έκφραση της ψυχής των κατοίκων της Κιουσού.

## Παραπομπές


Κατηγορία:Νησιά της Ιαπωνίας
Περιοχή Πληροφοριών Πτήσεων

Η **Περιοχή Πληροφοριών Πτήσεων** (*ΠΠΠ*, Αγγλικά: *Flight Information Region* - ***FIR***) είναι αεροπορικός όρος που χρησιμοποιείται για να περιγράψει έναν εναέριο χώρο συγκεκριμένης έκτασης όπου παρέχεται κάποια Υπηρεσία Πληροφοριών Πτήσεων και κάποια υπηρεσία προειδοποιήσεως. Είναι ο μεγαλύτερος τακτικός διαχωρισμός του εναέριου χώρου σε χρήση παγκοσμίως σήμερα. 

Κάθε τμήμα της ατμόσφαιρας ανήκει σε κάποια συγκεκριμένη ΠΠΠ. Ο εναέριος χώρος των μικρότερων κρατών αποτελεί μία ΠΠΠ, ενώ ο εναέριος χώρος των μεγαλύτερων χωρών είναι διαιρεμένος σε περιφερειακά ΠΠΠ. Κάποια εξ αυτών μπορεί να περιλαμβάνουν τον εθνικό εναέριο χώρο περισσοτέρων κρατών. Ο διεθνής ωκεάνιος εναέριος χώρος χωρίζεται σε Περιοχές Ωκεάνιων Πληροφοριών (*Oceanic Information Regions*) και υπάγεται στον έλεγχο μίας αρχής που συνορεύει με την περιοχή. Ο διαχωρισμός μεταξύ των αρχών γίνεται μέσω διεθνών συμφωνιών δια του ICAO.

Δεν υπάρχει συγκεκριμένη έκταση για κάθε ΠΠΠ, τούτο επαφίεται στη διοικητική διευκόλυνση της εκάστοτε χώρας. Σε κάποιες περιπτώσεις μπορεί να υφίσταται οριζόντιος διαχωρισμός του FIR, περίπτωση στην οποία το κατώτερο τμήμα ονομάζεται έτσι (ΠΠΠ) ενώ ο υψηλότερος εναέριος χώρος, στο ανώτερο τμήμα ονομάζεται Άνω Περιοχή Πληροφοριών (*Upper Information Region* ή *UIR*). 

Οι υπηρεσίες πληροφοριών και προειδοποίησης είναι τα βασικά επίπεδα της υπηρεσίας εναέριας κυκλοφορίας, παρέχοντας πληροφορίες απαραίτητες για την ασφαλή και αποτελεσματική διεξαγωγή πτήσεων και ειδοποίησης των αρμόδιων αρχών εάν ένα αεροσκάφος βρεθεί σε κατάσταση κινδύνου. Αυτές οι υπηρεσίες είναι διαθέσιμες σε όλα τα αεροσκάφη που πετούν εντός μιας ΠΠΠ. Υψηλότερα επίπεδα υπηρεσιών Καθοδήγησης και Ελέγχου Εναέριας Κυκλοφορίας μπορεί να είναι διαθέσιμα σε κάποια τμήματα του εναέριου χώρου, σύμφωνα με την κατάταξη του συγκεκριμένου τμήματος του εναέριου χώρου από τον ICAO, σε συνδυασμό με τους εθνικούς κανονισμούς, και την ύπαρξη κατάλληλα εξοπλισμένης αρχής παροχής αυτών των υπηρεσιών.

Κατηγορία:Έλεγχος εναέριας κυκλοφορίας
Κατηγορία:Διεθνές Δίκαιο
Μπάρμπαρα Κάρτλαντ

Η **Λαίδη Μέρι Μπάρμπαρα Χάμιλτον Κάρτλαντ** (*Dame Mary Barbara Hamilton Cartland*, 9 Ιουλίου 1901 - 21 Μαΐου 2000) ήταν επιτυχημένη Αγγλίδα συγγραφέας ρομαντικών μυθιστορημάτων, η οποία ειδικευόταν σε ιστορικά ερωτικά θέματα. Υπήρξε επίσης μία από τις πλέον δημοφιλείς προσωπικότητες του μιντιακού κόσμου του Ηνωμένου Βασιλείου. Εμφανιζόταν συχνά σε δημόσιες συγκεντρώσεις και στην τηλεόραση, φορώντας τα χαρακτηριστικά ροζ ρούχα της και συζητώντας περί έρωτα, υγείας και κοινωνικών ζητημάτων. 

## Βιογραφία

Η Μπάρμπαρα Κάρτλαντ ήταν η μοναχοκόρη και το μεγαλύτερο παιδί ενός στρατιωτικού, του Μπέρτραμ (Μπέρτι) Κάρτλαντ (*Bertram (Bertie) Cartland*) και της συζύγου του Μέρι (Πόλλυ) Χάμιλτον-Σκόμπελ (*Mary (Polly) Hamilton-Scobell*). Ενώ γεννήθηκε σε οικογένεια μεσαίου κοινωνικού στρώματος, η ασφάλεια της οικογένειας διαταράχτηκε όταν ο παππούς της Τζέιμς Κάρτλαντ αυτοκτόνησε μετά από πτώχευση. 

Κατά τη διάρκεια του Α΄ Παγκοσμίου πολέμου, τον Μάιο του 1918 στη Φλάνδρα, πέθανε ο πατέρας της. Η μητέρα της ξεκίνησε στο Λονδίνο μια επιχείρηση με ρούχα για να αναθρέψει την Μπάρμπαρα και τους δύο αδελφούς της, τον Ρόναλντ (*1907) και τον Άντονυ (*1913). Τα αδέλφια της χάθηκαν κατά τον Β΄ Παγκόσμιο πόλεμο, μέσα σε δύο μέρες, στις 29 και 30 Μαΐου 1940.

Το πρώτο της μυθιστόρημα, *Jigsaw*, εκδόθηκε το 1923. Από το 1927 μέχρι το 1932 η Μπάρμπαρα Κάρτλαντ ήταν παντρεμένη με τον πρώην στρατιωτικό *Alexander George McCorquodale*, κληρονόμο μιας μεγάλης περιουσίας από τον χώρο της τυπογραφίας (πέθανε το 1964). Μαζί αποκτήσαν μία κόρη, την *Raine McCorquodale* (γεν. το 1929). 

Μετά το διαζύγιό τους, η Μπάρμπαρα παντρεύτηκε έναν εξάδελφο του πρώην συζύγου της, τον πρώην στρατιωτικό *Hugh McCorquodale*, ο οποίος πέθανε το 1963. Μαζί απέκτησαν δύο γιούς, τους *Ian* και *Glen McCorquodale*. 

Η Κάρτλαντ σχεδίαζε μόνη της τα εξώφυλλα των βιβλίων της. Οι εκδοτικοί της οίκοι εκτιμούν πως είχε συγγράψει συνολικά 724 βιβλία. Το 2004 ανακαλύφθηκαν στην κληρονομιά της ακόμα 160 ανέκδοτα μυθιστορήματα. Παγκοσμίως έχουν πωληθεί περισσότερα από ένα δισεκατομμύριο βιβλία της.

## Εργογραφία

:*Δείτε [[Κατάλογος βιβλίων της Μπάρμπαρα Κάρτλαντ]]*

## Βιβλιογραφία

* Tim Heald: *Life of love. Barbara Cartland*. Sinclair-Stevenson, London 1994, ISBN 1-85619-356-X.
* Gwen Robyns: *Barbara Cartland. An authorized biography*. Doubleday, Garden City, N.Y. 1985, ISBN 0-385-19818-3

## Εξωτερικοί σύνδεσμοι

* Επίσημη ιστοσελίδα

Κατηγορία:Άγγλοι μυθιστοριογράφοι
Λεοντάρι

Με το όνομα **Λεοντάρι** είναι γνωστοί οι οικισμοί:

* Λεοντάρι Αρκαδίας
* Λεοντάριο Παλλήνης
* Λεοντάρι Αττικής 
* Λεοντάρι Βοιωτίας
* Λεοντάρι Καρδίτσας

Κατηγορία:Αποσαφηνίσεις ελληνικών τοπωνυμίων
S (αποσαφήνιση)

Ο λατινικός χαρακτήρας **S** ή **s** (στην αγγλική γλώσσα προφέρεται ες) μπορεί να αναφέρεται στα εξής:

* S s, γράμμα του λατινικού αλφάβητου
* s, συντομογραφία του δευτερολέπτου
* S σύμβολο του χημικού στοιχείου θείο (sulphur)
* Στη γεωγραφική κατευθύνση Νότος (South).
Χημεία τροφίμων

Η **Χημεία τροφίμων** αποτελεί ιδιαίτερο κλάδο της Τεχνολογίας τροφίμων και ιδιαίτερα εξειδικευμένος της  Χημείας, που έχει ως αντικείμενο έρευνας και μελέτης την κατανόηση των θεμελιωδών μεταβολών που μπορεί να συμβούν στη σύσταση και στη φυσική κατάσταση των τροφίμων τόσο κατά τη διάρκεια της όποιας επεξεργασίας τους, όσο και μετά απ΄ αυτή.

Οι γνώσεις αυτές κρίνονται λίαν απαραίτητες στη συνολική εκτίμηση.

## Δείτε επίσης
* Θερμίδα
* Τροφικός τύπος

Κατηγορία:Κλάδοι της χημείας
Κατηγορία:Τεχνολογία τροφίμων
Ολίμπια Βενάδο Τουέρτο

thumb|150px|'''<div style='text-align: center;'>
Ολίμπια Βενάδο Τουέρτο</div>'''
Η **Ολίμπια Βενάδο Τουέρτο** (*Olimpia Venado Tuerto*) είναι αθλητικός σύλλογος καλαθοσφαίρισης, με έδρα την πόλη Βενάδο Τουέρτο που βρίσκεται στο Σάντα Φε της της Αργεντινής.

Αγωνίζεται στο Στάδιο Ολίμπια και τα χρώματα της ομάδας είναι το μαύρο και το κόκκινο.

## Ιστορία
Η Ολίμπια ιδρύθηκε το 1940. Το 1995 αναδείχθηκε δεύτερη στο πρωτάθλημα Αργεντινής. Ένα χρόνο αργότερα το 1996 κατάφερε να κατακτήσει το πρωτάθλημα Αργεντινής αλλά και Πρωτάθλημα Νοτίου Αμερικής. Διεκδίκησε το Διηπειρωτικό Κύπελλο καλαθοσφαίρισης 1996 απέναντι στον Παναθηναϊκό. Το 1997 αγωνίστηκε στα ημιτελικά του Πρωταθλήματος Νοτίου Αμερικής. Σήμερα αγωνίζεται στη Β΄Εθνική του πρωταθλήματος Αργεντινής.

## Μεγάλοι καλαθοσφαιριστές
Τη φανέλα της Ολίμπια έχουν φορέσει αθλητές που έχουν κατακτήσει τίτλους όπως το χρυσό Ολυμπιακό μετάλιο, το ασημένιο μετάλλιο στο Παγκόσμιο πρωτάθλημα καλαθοσφαίρισης ενώ ορισμένοι έχουν αγωνιστεί στο ΝΒΑ.
* 20px Βάλτερ Χερμάν
* 20px Αντρές Νοτσιόνι
* 20px Λεονάρδο Γκουτιέρρες
* 20px Αλεχάντρο Μοντέκια
* 20px Λούκας Βικτοριάνο
* 20px Κάρλος Ντελφίνο
* 20px Τοντ Τζάντλοου
* 20px Μάικ Ουίλσον

## Εξωτερικοί σύνδεσμοι
* basketpedya.com
* latinbasket.com
* Ιστορία

Κατηγορία:Αργεντίνικοι σύλλογοι καλαθοσφαίρισης
Κατηγορία:Ιδρύσεις αθλητικών συλλόγων το 1940
Περιφέρεια (αποσαφήνιση)

Η λέξη **περιφέρεια** μπορεί να αναφέρεται:

* Στην περιφέρεια μιας κλειστής γραμμής.
* Στη στρατιωτική περιφέρεια.
* Στη ναυτική περιφέρεια.
* Στην περιφέρεια ευθύνης που έχει συνάφεια με την κατά τόπο αρμοδιότητα.
* Στην Εκλογική περιφέρεια.
* Σε μεγάλης έκτασης διοικητικές περιοχές μιας χώρας, π.χ. οι 13 περιφέρειες της Ελλάδας στις οποίες είναι χωρισμένη διοικητικά η ελληνική επικράτεια (πολιτική διαίρεση), όπως και αντίστοιχα άλλες χώρες. Πολλές φορές οι διοικητικές περιφέρειες μπορεί να συμπίπτουν με γεωγραφικές περιφέρειες (εκ της μορφολογίας εδάφους), π.χ. ηπειρωτικές, νησιωτικές κ.λπ., όχι όμως και απόλυτα.
Αθηνόδωρος

Το όνομα **Αθηνόδωρος** μπορεί να αναφέρεται στα:

* Επίσκοπος Αθηνόδωρος, επίσκοπος Βυζαντίου την περίοδο 144 – 148
* Αθηνόδωρος ο Σάνδωνος ή Αθηνόδωρος Κανανίτης, 74 π.Χ. – 7 μ.Χ., στωικός φιλόσοφος
* Αθηνόδωρος του Αγησάνδρου, γλύπτης του 1ου αιώνα π.Χ.
* Αθηνόδωρος ο Σολεύς, αδελφός του ποιητή Αράτου, στωικός φιλόσοφος, 3ος αιώνας π.Χ.
* Αθηνόδωρος (φυσιοδίφης)
* Αθηνόδωρος ο Ερετριεύς ιστοριογράφος
* Αθηνόδωρος ο Αιγιέας, αρχαίος Έλληνας Ολυμπιονίκης της 207ης Ολυμπιάδας
* Αθηνόδωρος Προύσαλης, 1926-2012, ηθοποιός

Κατηγορία:Αποσαφηνίσεις ονομάτων
Εθελβέρτος του Ουέσσεξ

[thumb|right|250px|Εθελβέρτος του Ουέσσεξ σε νόμισμα ([860)]]
Ο **Εθελβέρτος του Ουέσσεξ** (αγγλ.:*Æthelberht*, 836 – φθινόπωρο 865) βασιλιάς του Κεντ (858 - 865) και βασιλιάς του Ουέσσεξ (860 – 865) ήταν τρίτος γιος του Έθελγουλφ του Ουέσσεξ και της πρώτης συζύγου του Οσμπούργκα, διάδοχος του αδελφού του Έθελμπαλντ του Ουέσσεξ. Την εποχή που ο πατέρας του επισκέφτηκε την Ρώμη τοποθετήθηκε αντιβασιλιάς του Κεντ (855), ο μεγαλύτερος αδελφός του Έθελμπαλντ τοποθετήθηκε αντίστοιχα αντιβασιλιάς των Δυτικών Σαξόνων. Μετά τον θάνατο του πατέρα τους (858) ο Έθελμπερτ τον διαδέχτηκε ως βασιλιάς του Κεντ, ο Έθελμπαλντ αντίστοιχα σαν βασιλιάς των Δυτικών Σαξόνων, όταν ο Έθελμπαλντ πέθανε άτεκνος (860) ο Έθελμπερτ τον διαδέχθηκε και στο βασίλειο των Δυτικών Σαξόνων.
Στέφθηκε βασιλιάς όπως ο πατέρας του στο Κινγκστον πάνω στον Τάμεση. Το Αγγλοσαξωνικό χρονικό περιγράφει ότι την περίοδο που ήταν βασιλιάς ο Έθελμπερτ επικρατούσε αρμονία και ειρήνη αλλά οι Βίκινγκ παρέμεναν μεγάλη απειλή, επιτέθηκαν ανεπιτυχώς στο Γουίντσεστερ και λεηλάτησαν το ανατολικό Κεντ.

Η σημαντικότερη εξέλιξη την περίοδο της βασιλείας του Έθελμπερτ ήταν το γεγονός ότι το Ουέσσεξ ενώθηκε με τις κατακτημένες περιοχές στην νοτιοανατολική Αγγλία σε ένα ενιαίο βασίλειο, ένα διάταγμα τον πρώτο χρόνο της βασιλείας περιλαμβάνει για πρώτη φορά μια πλήρη ενοποίηση των Δυτικών Σαξόνων και του Κεντ. Σε αντίθεση με τους προγενεστέρους του δεν τοποθέτησε μέλη της βασιλικής οικογένειας σαν αντιβασιλείς σε διάφορες περιοχές του βασιλείου.
Ο Έθελμπερτ πέθανε (866) και τον διαδέχθηκε στον θρόνο ο επόμενος αδελφός του Έθελρεντ του Ουέσσεξ και του Κεντ. Τάφηκε στο αβαείο του Σέρμπορν στο Ντόρσετ δίπλα από τον αδελφό του Έθελμπαλντ.

## Παραπομπές
 		


## Πηγές

*Yorke, Barbara. Kings and Kingdoms in Early Anglo-Saxon England. 
*Stenton, Frank (1971), Anglo-Saxon England (3rd ed.), Oxford: Clarendon
*Miller, Sean (2004). "Æthelberht (d. 865)". Oxford Dictionary of National Biography (online ed.). Oxford University Press.

## Εξωτερικοί σύνδεσμοι
* 
* Εθελβέρτος του Ουέσσεξ

Εθελμπερτ
Εθελμπερτ
Κατηγορία:Οίκος του Ουέσσεξ
Άγιος Θέρισσος

Ο Άγιος **Θέρισσος** ή  **Θύρσος (Χωριάτικα Κυπριακά)** ο «Αναχωρητής», είναι ο τρίτος Επίσκοπος Καρπασίας, μετά τον Άγιο Συνέσιο και τον Άγιο Φίλωνα, τον πρώτο επίσκοπο Καρπασίας. Σύμφωνα με την παράδοση παραιτήθηκε από την αρχιερατική θέση του και ασκήτεψε σε σπήλαιο κοντά στα χωριά Αγία Τριάδα και Γιαλούσα στην βόρεια ακτή της Κύπρου. Κοντά στο σπήλαιο της ασκήσεώς του, έχουν ανεγερθεί δύο εκκλησίες αφιερωμένες στην μνήμη του. Ο Άγιος γιορτάζεται στις 23 Ιουλίου και θεωρείται ως θαυματουργός για τη θεραπεία δερματικών και άλλων νόσων. Οι πάσχοντες από τέτοιες ασθένειες συνήθως πηγαίνουν στην εκκλησία του για προσκύνημα και μετά προβαίνουν σε πλύσιμο των φλεγμονών που έχουν πάνω στο κορμί τους, με το νερό της παρακείμενης θάλασσας. Πιστεύεται ότι με τις πλύσεις αυτές, οι πάσχοντες από δερματικές ασθένειες θα βοηθηθούν και θα θεραπευθούν.

## Παραπομπές


## Εξωτερικοί σύνδεσμοι
* Ιστοσελίδα Εκκλησίας της Κύπρου, Άγιος Θύρσος, Επίσκοπος Καρπασίας

Κατηγορία:Άγιοι της Ορθόδοξης Εκκλησίας
Κατηγορία:Κύπριοι ιεράρχες
Ετερότροφος οργανισμός

Στη βιολογία ως **ετερότροφος** (heterotroph) χαρακτηρίζεται ο οργανισμός εκείνος που αδυνατεί ο ίδιος να κατασκευάσει τις οργανικές ουσίες εκείνες τις οποίες χρειάζεται, εξαρτώμενος έτσι από το περιβάλλον του. Ετερότροφοι είναι όλα τα ζώα, όλοι οι μύκητες, πολλά βακτήρια, τα φυτά που δεν φέρουν χλωροπλάστες, καθώς και κάποια ανθοφόρα φυτά (όπως τα εντομοφάγα). Οι ετερότροφοι οργανισμοί συνθέτουν το οργανικό τους υλικό είτε άμεσα είτε έμμεσα, από τη δραστηριότητα των αυτότροφων οργανισμών. Διακρίνονται σε καταναλωτές και αποικοδομητές. Σημειώνεται ότι οι ετερότροφοι οργανισμοί κατά κύριο λόγο χαρακτηρίζονται δευτερο-παραγωγοί ή δευτερογενείς παραγωγοί, ακριβώς επειδή καταναλώνουν οργανική ύλη.

## Πηγή
* Μαυρικάκη Ε., Γκούβρα Μ., Καμπούρη Α. Βιολογία Γ' Γυμνασίου, ΟΕΔΒ, 2009.

* Σημειώνεται ότι οι ετερότροφοι οργανισμοί κατά κύριο λόγο χαρακτηρίζονται δευτερο-παραγωγοί, ή δευτερογενείς παραγωγοί, ακριβώς επειδή καταναλώνουν οργανική ύλη.

## Δείτε επίσης
* Αυτότροφος οργανισμός (προς σύγκριση)
* Ολοζωικός
* Σαπρότροφο ή σαπρόφυτο
* Παράσιτο

Κατηγορία:Βιολογικοί όροι
Κατηγορία:Μεταβολισμός
Κατηγορία:Οικολογία
Κατηγορία:Βιοχημεία
Χειμερία νάρκη

Με τον όρο **χειμερία νάρκη** χαρακτηρίζεται κατάσταση μακράς ύπνωσης, στην οποία και περιέρχονται πολλά ζώα κατά τη διάρκεια του Χειμώνα και ιδιαίτερα εκείνα που ζουν σε ψυχρότερα γεωγραφικά πλάτη.

Μερικά θηλαστικά (π.χ. οι σκαντζόχοιροι) εύκρατων και αρκτικών περιοχών και πολλά ψάρια, ερπετά και αμφίβια περιέρχονται σε αυτήν την κατάσταση. Κατά τη χειμερία νάρκη, ο μεταβολισμός των ζώων αυτών επιβραδύνεται και η θερμοκρασία του σώματός τους μειώνεται αισθητά.

Γενικά η χειμερία νάρκη αρχίζει όταν ο καιρός κρυώνει και η αναζήτηση τροφής είναι πολύ δυσχερής, ενώ η θερμοκρασία του σώματος των θηλαστικών διατηρείται στο συνηθισμένο επίπεδο, που όμως μπορεί και να φθάσει τους 0° (όπως στη περίπτωση των χάμστερς), ή να φθάσει ακόμη και στη θερμοκρασία περιβάλλοντος (π.χ. νυχτερίδες).

Τα ζώα που πέφτουν σε χειμερία νάρκη εξ ανάγκης είναι μεγάλου μεγέθους, επειδή ακριβώς αυτά μπορούν να έχουν αρκετό απόθεμα τροφής, χωρίς πολύ μεγάλη επιφάνεια σώματος από την οποία να χάνουν θερμότητα.

Επειδή η θερμοκρασία του σώματός στις αρκούδες δεν πέφτει και μπορεί έτσι εύκολα να ξυπνήσουν από τον χειμωνιάτικο ύπνο τους, θεωρείται ότι δεν πέφτουν σε χειμερία νάρκη αλλά σε μια μορφή ύπνου, η οποία αναφέρεται ως χειμέριος ύπνος. Όμως αναφέρεται πολύ συχνά, αν και όχι ορθά, η κατάσταση ύπνωσης της αρκούδας ως χειμερία νάρκη.

Στις εύκρατες περιοχές η άνοδος της θερμοκρασίας μέσα στο καταχείμωνο μπορεί να διακόψει προσωρινά τη χειμερία νάρκη αρκετών ζώων και κυρίως των ερπετών.

## Δείτε επίσης
* Θερινή νάρκη (προς σύγκριση)
* Χειμέριος ύπνος

## Παραπομπές


## Πηγές
* Collins "Λεξικό Όρων Βιολογίας" Εκδ. Φλώρος Αθήνα σ.461-462.

Κατηγορία:Φυσιολογία ζώων
Κατηγορία:Ηθολογία
Κατηγορία:Ύπνος
Ολοζωικός

Στη βιολογία με τον όρο **ολοζωικός**, (*holozoic*), χαρακτηρίζεται ο οργανισμός εκείνος που τρέφεται με συμπαγές οργανικό υλικό που προέρχεται από τα σώματα άλλων οργανισμών.

Ο τρόπος αυτός εκτροφής είναι και η κύρια μέθοδος διατροφής που υιοθέτησαν τα ζώα, καθώς και κάποια ειδικευμένα φυτά, όπως τα εντομοφάγα, που λαμβάνουν τις αναγκαίες θρεπτικές τους ύλες με τον ίδιο τρόπο.

## Δείτε επίσης
*Ετερότροφος
*Παράσιτο
*Σαπρόφυτο

## Εξωτερικοί σύνδεσμοι

Κατηγορία:Βιολογικοί όροι
Κατηγορία:Βιολογικές αλληλεπιδράσεις
Κατηγορία:Διατροφολογία
Ζούλιο Σέζαρ ντα Σίλβα ε Σόουζα

Ο **Ζούλιο Σέζαρ ντα Σίλβα ε Σόουζα** (*Júlio César da Silva e Souza*, 26 Φεβρουαρίου 1980) είναι βετεράνος Βραζιλιάνος ποδοσφαιριστής. Αγωνιζόταν κυρίως στη θέση του αριστερού χαφ-εξτρέμ.

## Καριέρα
### Το ξεκίνημα
Ο Ζούλιο Σέζαρ γεννήθηκε στο Ιταγκουαΐ της Βραζιλίας και ξεκίνησε τη σταδιοδρομία του το 1999 από τη βραζιλιάνικη Φλουμινένσε.

### Ευρώπη
Το 2002 ξεκίνησε την καριέρα του στα γήπεδα της Ευρώπης παίρνοντας μεταγραφή για τη ρωσική Λοκομοτίβ Μόσχας όπου έμεινε μόλις μία σεζόν. Συνέχισε στην Πορτογαλία, όπου αγωνίστηκε στις Εστρέλα Αμαδόρα και Ζιλ Βισέντε μέχρι τον Ιανουάριο του 2005 όταν και μεταπήδησε στην ΑΕΚ στην οποία αγωνίστηκε για 3,5 χρόνια. Το καλοκαίρι του 2008 έμεινε ελεύθερος από την ΑΕΚ και συμφώνησε με τη ρουμανική Ραπίντ Βουκουρεστίου, όπου αγωνίστηκε για μία σεζόν. Από το καλοκαίρι του 2009 έως τον Ιανουάριο του 2011 αγωνίστηκε στην τούρκικη Γκαζιάντεπσπορ.

### Επιστροφή στη Βραζιλία
Το δεύτερο μισό της σεζόν 2010-11, τη σεζόν 2011-12 και το πρώτο μισό της σεζόν 2012-13, επέστρεψε στη Βραζιλία για χάρη της Φιγκεϊρένσε. Από τον Ιανουάριο του 2013 έως το 2014 έπαιξε στην Κοριτίμπα. Στη συνέχεια έπαιξε σε μικρότερες ομάδες της πατρίδας του και για σύντομο διάστημα στην ινδική ΦΚ Γκόα, ενώ το Μάρτιο του 2018 ολοκλήρωσε την καριέρα του.

## Τίτλοι
* Πρωτάθλημα Καριόκα: 2002 (Φλουμινένσε)
* Πρωτάθλημα Ρωσίας: 2002 (Λοκομοτίβ)
* Σούπερ Καπ Ρωσίας: 2003 (Λοκομοτίβ)
* Τοπικό Πρωτάθλημα Πολιτείας Παρανά, Βραζιλίας: 2013 (Κοριτίμπα)

## Εξωτερικοί σύνδεσμοι
* Προφίλ του παίκτη στον ιστότοπο www.transfermarkt.com
* Στατιστικά καριέρας στον ιστότοπο www.ogol.com.br (πορτ.)

Σεζαρ Ντα Σιλβα ε Σοουζα Χουλιο
Σεζαρ Ντα Σιλβα ε Σοουζα Χουλιο
Σ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Λοκομοτίβ Μόσχας
Κατηγορία:Ποδοσφαιριστές Ραπίντ Βουκουρεστίου
Κατηγορία:Ποδοσφαιριστές Ζιλ Βισέντε ΦΚ
Κατηγορία:Ποδοσφαιριστές Κορίτιμπα Φουτ Μπολ Κλαμπ
Κατηγορία:Ποδοσφαιριστές Φλουμινένσε Φούτμπολ Κλαμπ
Κατηγορία:Ποδοσφαιριστές Φιγκεϊρένσε Φουτεμπόλ Κλούμπε
Κατηγορία:Ποδοσφαιριστές Γκαζιάντεπσπορ
Κατηγορία:Ποδοσφαιριστές ΚΦ Εστρέλα ντα Αμαδόρα
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ποδοσφαιριστές Πρέμιερ Λιγκ Ρωσίας
Ζούλιο Σέζαρ ντα Σίλβα

Ο **Ζούλιο Σέζαρ ντα Σίλβα** (Júlio César da Silva) είναι Βραζιλιάνος πρώην ποδοσφαιριστής γεννημένος στις 8 Μαρτίου 1963, στο Σάο Πάολο.

Αγωνιζόταν στη θέση του κεντρικού αμυντικού. Κατέκτησε στην καριέρα του το Τσάμπιονς Λιγκ, 2 πρωταθλήματα Γερμανίας και το Σούπερ καπ Γερμανίας αγωνιζόμενος στη Ντόρτμουντ, το κύπελλο ΟΥΕΦΑ με τη Γιουβέντους και το κύπελλο Γαλλίας με τη Μονπελιέ. 
Στο μουντιάλ του 1986 κέρδισε τον τίτλο του καλύτερου αμυντικού της διοργάνωσης αγωνιζόμενος με την Εθνική Βραζιλίας.

Το 1999 αποκτήθηκε από τον Παναθηναϊκό και έγινε έτσι ένας από τους μεγαλύτερους ποδοσφαιριστές που έχουν αγωνιστεί στο σύλλογο χωρίς ωστόσο να προσφερεί κάτι σημαντικό καθώς αγωνίστηκε σε δύο και μόνο αγώνες.

## Τίτλοι
* Κύπελλο Γαλλίας: 1990
* Κύπελλο ΟΥΕΦΑ : 1993
* Μπούντεσλιγκα: 1995, 1996
* ΟΥΕΦΑ Τσάμπιονς Λιγκ: 1997 
* Διηπειρωτικό Κύπελλο: 1997
* Σούπερ Καπ Γερμανίας: 1995, 1996

* Κορυφαία Ενδεκάδα του Μουντιάλ: 1986
* Καλύτερος αμυντικός της Μπουντεσλίγκα: 1995

## Εξωτερικοί σύνδεσμοι

* national-football-teams.com

Κατηγορία:Βραζιλιάνοι ποδοσφαιριστές
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Βέρντερ Βρέμης
Κατηγορία:Ποδοσφαιριστές Μπορούσια Ντόρτμουντ
Κατηγορία:Ποδοσφαιριστές Σταντ Μπρεστουά
Κατηγορία:Ποδοσφαιριστές Μονπελιέ ΕΣΚ
Κατηγορία:Ποδοσφαιριστές Γιουβέντους
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Παγκοσμίου Κυπέλλου 1986
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Κόπα Αμέρικα 1987
Κατηγορία:Ποδοσφαιριστές Εθνικής Βραζιλίας
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Καμπεονάτο Μπραζιλέιρο Σέριε Γ
Τζόνι Ρότζερς

Ο **Τζόνι Ρότζερς** (*Johnny Rogers*) είναι Αμερικανός πρώην καλαθοσφαιριστής γεννημένος στις 30 Δεκεμβρίου 1963 στην Καλιφόρνια. Αγωνιζόταν στη θέση του πάουερ φόργουορντ.

Μετά από ένα πέρασμα από το ΝΒΑ είχε μια μεγάλη καριέρα στην Ευρώπη σε διακρίσεις αλλά και διάρκεια. Κατέκτησε 2 φορές την Ευρωλίγκα και 2 πρωταθλήματα Ελλάδος αγωνιζόμενος στον Παναθηναϊκό, ενώ αγωνίστηκε στον Ολυμπιακό και τη Ρεάλ Μαδρίτης. Με τη Ρεάλ Μαδρίτης κατέκτησε 1 Κύπελλο Κυπελλούχων Ευρώπης, και 1 Κύπελλο Ισπανίας.

## Ομάδες
* 1981/83  Στάνφορντ Κάρντιναλ 
* 1984/86  UC Irvine Anteaters
* 1986/87  Σακραμέντο Κινγκς
* 1987/88  Κλίβελαντ Καβαλίερς
* 1988/89  Ρεάλ Μαδρίτης
* 1989/91  Παμέσα Βαλένσια
* 1991/92  Φίλιπς Μιλάνο
* 1992/93  Κατζίβα Βαρέζε
* 1993/94  Φορλί
* 1994/95  Ατόσα Μούρθια
* 1995/96  CB Cáceres
* 1996/97  Παμέσα Βαλένσια
* 1997/99  Ολυμπιακός
* 1999/02  Παναθηναϊκός
* 2002/03  Λέιδα

## Παραπομπές


## Εξωτερικοί σύνδεσμοι
* basketballreference.com



Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές αμερικανικών συλλόγων 
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Ολίμπια Μιλάνου
Κατηγορία:Καλαθοσφαιριστές Παλλακανέστρο Βαρέζε
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Μούρθια
Κατηγορία:Καλαθοσφαιριστές Ρεάλ Μαδρίτης
Κατηγορία:Καλαθοσφαιριστές Βαλένθια
Κατηγορία:Καλαθοσφαιριστές ιταλικών συλλόγων
Κατηγορία:Καλαθοσφαιριστές ισπανικών συλλόγων
Κατηγορία:Πάουερ φόργουορντ
Κατηγορία:Καλαθοσφαιριστές Σακραμέντο Κινγκς
Κατηγορία:Καλαθοσφαιριστές Κλίβελαντ Καβαλίερς
Κατηγορία:Ξένοι καλαθοσφαιριστές στην Ελλάδα